b'\n_START_ARTICLE_\nAlbert Salmi\n_START_PARAGRAPH_\nAlbert Salmi (11. maaliskuuta 1928 Brooklyn, New York \xe2\x80\x93 22. huhtikuuta 1990 Spokane, Washington) oli yhdysvaltalainen n\xc3\xa4yttelij\xc3\xa4._NEWLINE_Brooklyniss\xc3\xa4 asuneeseen suomalaiseen siirtolaisperheeseen syntynyt Salmi k\xc3\xa4vi armeijan ja alkoi vuonna 1951 opiskella metodin\xc3\xa4yttelemist\xc3\xa4 Lee Strasbergin ohjauksessa Actors Studiossa. Vuonna 1955 Salmi n\xc3\xa4ytteli Bussipys\xc3\xa4kki -produktiossa Broadwaylla ja muutamassa muussa Broadway-n\xc3\xa4ytelm\xc3\xa4ss\xc3\xa4. H\xc3\xa4nelle tarjottiin my\xc3\xb6s miesp\xc3\xa4\xc3\xa4osaa vuoden 1956 elokuvaan Bussipys\xc3\xa4kki, jossa naisp\xc3\xa4\xc3\xa4osassa n\xc3\xa4ytteli Marilyn Monroe. Salmi kuitenkin kielt\xc3\xa4ytyi roolista, koska ei viel\xc3\xa4 tuolloin pit\xc3\xa4nyt esiintymisest\xc3\xa4 kameran edess\xc3\xa4._NEWLINE_Elokuvadebyyttins\xc3\xa4 Salmi teki Smerdjakovin osassa Richard Brooksin vuonna 1958 ohjaamassa Karamazovin veljeksiss\xc3\xa4, jossa n\xc3\xa4ytteliv\xc3\xa4t my\xc3\xb6s Yul Brynner, Lee J. Cobb, William Shatner ja Richard Basehart. Salmi olisi nimitetty roolisuorituksestaan Oscar-ehdokkaaksi, mutta h\xc3\xa4n kielt\xc3\xa4ytyi kunniasta. Sen sijaan National Board of Review of Motion Pictures onnistui palkitsemaan Salmen samasta osasta vuoden parhaana miessivuosan\xc3\xa4yttelij\xc3\xa4n\xc3\xa4. H\xc3\xa4n oli tunnettu my\xc3\xb6s rooleistaan vanhoissa l\xc3\xa4nnenelokuvissa, kuten Gunsmoke ja Leppym\xc3\xa4tt\xc3\xb6m\xc3\xa4t. Salmi teki rooleja my\xc3\xb6s useissa my\xc3\xb6hemm\xc3\xa4n ajan merkitt\xc3\xa4viss\xc3\xa4 elokuvissa, kuten Muurahaisten valtakunta (1977), Latvasta laho (1980), Brubaker \xe2\x80\x93 kive\xc3\xa4kin kovempi (1980) ja J\xc3\xa4\xc3\xa4t\xc3\xa4v\xc3\xa4 polte (1986)._NEWLINE_Salmi ehti n\xc3\xa4ytell\xc3\xa4 uransa aikana my\xc3\xb6s lukuisissa televisiosarjoissa, kuten Wagon Train, Bonanza, Virginialainen, Takaa-ajettu, A-Team, Dallas ja Ritari \xc3\x84ss\xc3\xa4._NEWLINE_Salmi ja h\xc3\xa4nen vaimonsa Roberta l\xc3\xb6ydettiin 23. huhtikuuta 1990 kuolleina kotoaan Spokanesta, Washingtonista. Poliisin johtop\xc3\xa4\xc3\xa4t\xc3\xb6ksen mukaan Salmi oli ampunut ensin vaimonsa ja sitten itsens\xc3\xa4.'